Donald Trump l-a acuzat joi pe Joe Biden că „ia partea” grupării islamiste Hamas şi a calificat drept o „ruşine” ameninţările preşedintelui american de a nu mai livra anumite arme Israelului în cazul unei ofensive majore la Rafah, în sudul Fâşiei Gaza, relatează AFP.
„Ceea ce face Biden în legătură cu Israelul este o ruşine”, a declarat presei candidatul republican la alegerile prezidenţiale din noiembrie, înainte de a se grăbi să intre în sala de audieri a tribunalului din New York unde este judecat pentru că a ascuns o plată către o fostă vedetă porno. „A abandonat total Israelul”, a mai spus Trump despre Biden.
Preşedintele democrat avertizase miercuri că „nu va livra” anumite arme către Israel, al cărui principal susţinător militar sunt Statele Unite, în special „obuze de artilerie”, în cazul unor operaţiuni majore în oraşul Rafah.
Este pentru prima dată când preşedintele Joe Biden pune în mod public condiţii pentru ajutorul militar american acordat Israelului, care duce un război împotriva Hamas în Gaza ca represalii la atacul desfășurat de mișcarea islamistă palestiniană pe teritoriul israelian în 7 octombrie 2023.
„Joe-Escrocul ia partea acestor teroriști” din Hamas, a scris de asemenea Donald Trump pe reţeaua sa de socializare Truth Social.
„Biden este slab, corupt şi conduce lumea direct în al treilea război mondial”, a adăugat el, asigurând că, revenit la putere, va „cere pace prin forţă”.
Sub preşedinţia lui Donald Trump, Statele Unite au întors spatele unei soluţii cu două state, prin recunoaşterea unilaterală a Ierusalimului drept capitală a Israelului. Ambasada americană a fost mutată în oraşul sfânt, provocând o revoltă mondială, amintește AFP.
Cu toate acestea, la începutul lunii aprilie, magnatul imobiliar a declarat că Israelul „pierde războiul de comunicare” în Gaza, evocând „imaginile îngrozitoare” ale „bombelor aruncate asupra clădirilor” din teritoriul palestinian.